স্থানীয় একজন ইউনিয়ন পরিষদ সদস্য এবং একজন আওয়ামী লীগ নেতা যৌথভাবে মাওয়া ঘাট ইজারা নিয়েছেন। ঘাটের ইজারা ৪ কোটি টাকা এবং ভ্যাট ৮০ লাখ টাকা পরিশোধ করেছেন। তারাই ঘাটে গুমটি ঘর বানিয়ে কর্মচারী নিয়োগ করে স্পিড বোট চলাচল নিয়ন্ত্রণ করছেন। তাদের গুমটি ঘর থেকেই যাত্রীদের টিকেট কাটতে হয়। যাত্রীপ্রতি ২০ টাকা কেটে রেখে বাকি টাকা তারা স্পিড বোট মালিকদের বুঝিয়ে দেন। স্পিড বোট মালিকদের অধিকাংশই আবার ঘাটসংলগ্ন জ্বালানি তেল ও মোবিল, গ্রিজের দোকানি। দুর্যোগপূর্ণ আবহাওয়ায়ও স্পিড বোট চলাচল বন্ধ থাকে না। কাউন্টার কর্মীদের দাবি, আবহাওয়া খারাপ থাকলে স্পিড বোট চলাচল বন্ধ রাখা হয়। কিন্তু যাত্রীদের দাবির মুখে আবার তা চালু করতে হয়। মাঝ নদীতে স্পিড বোট ডুবে যাওয়ার বেশকিছু তথ্য পাওয়া গেলেও স্পিড বোটের চালকরা তা অস্বীকার করে। চালকদের দাবি, যাত্রীবোঝাই স্পিড বোট কখনোই ডুববে না। বরং স্পিড বোট খালি থাকলে ডুবে যাওয়ার আশঙ্কা থাকে।